CELEX: 52015PC0463
Language: da
Date: 2015-09-16
Title: Forslag til RÅDETS FORORDNING om ændring af forordning (EU) 2015/323 af 2. marts 2015 om finansforordningen for 11. Europæiske Udviklingsfond

EUROPA-KOMMISSIONEN
            Bruxelles, den 16.9.2015
            COM(2015) 463 final
            2015/0213(NLE)
            Forslag til
            RÅDETS FORORDNING
            om ændring af forordning (EU) 2015/323 af 2. marts 2015 om finansforordningen for 11. Europæiske Udviklingsfond
            
               
         
         
            
               BEGRUNDELSE
            
            
               1.
                     BAGGRUND FOR FORSLAGET
            
            
               Den interne aftale om oprettelse af 11. Europæiske Udviklingsfond (i det følgende benævnt "11. EUF") trådte i kraft den 1. marts 2015 efter at være blevet ratificeret af alle medlemsstaterne.
            
            
               Eftersom 11. EUF ikke indgår i EU's budget, og dens finansieringsramme er fastlagt i den interne aftale, vil midlerne blive anvendt i overensstemmelse med finansforordningen for 11. EUF, der så vidt muligt er afstemt med finansforordningen og de tilhørende gennemførelsesbestemmelser.
            
            
               Finansforordningen for 11. EUF blev vedtaget den 2. marts 2015 og trådte i kraft den 6. marts 2015. 
            
            
               Det foreslås at præcisere de nuværende ordninger i lyset af de seneste erfaringer for så vidt angår EUF's regnskaber.
            
            
               Baggrunden for Kommissionens ændringsforslag præsenteres nedenfor.
            
            
               2.
                     FORSLAGETS INDHOLD
            
            
               Det bør sikres, at kontoen "Europa-Kommissionen — Den Europæiske Udviklingsfond" (artikel 22, stk. 3, i Rådets forordning (EU) 2015/323) er vederlagsfri og ikke pålægges negative renter:
            
            
               I henhold til artikel 22, stk. 3, i Rådets forordning (EU) 2015/323 indbetaler hver medlemsstat sit EUF-bidrag på en særlig konto benævnt "Europa-Kommissionen — Den Europæiske Udviklingsfond", som er oprettet hos den pågældende medlemsstats centralbank eller i den finansielle institution, som medlemsstaten har udpeget. 
            
            
               Det bør præciseres, at disse særlige konti, der oprettes af medlemsstaterne i Kommissionens navn med henblik på deponering af EUF-bidrag, indtil der skal foretages betalinger, ikke blot skal være vederlagsfri, men også rentefri (positive såvel som negative renter). Formålet med denne bestemmelse er at forhindre tab på EUF-budgettet. Eventuelle gebyrer, der pålægges disse konti, vil svare til en reduktion af de midler, der til rådighed på EUF's budget. I den forbindelse bør negative renter ligeledes undgås, idet de har samme negative virkning som gebyrer. Det foreslås derfor, at de berørte medlemsstater kompenserer EUF's budget for eventuelle gebyrer eller negative renter, der pålægges den EUF-konto, som de har oprettet i Kommissionens navn i henhold til artikel 22, stk. 3, i Rådets forordning (EU) 2015/323. 
            
            
               Denne ændring sikrer desuden, at EUF's budget ikke påvirkes negativt af Den Europæiske Centralbanks afgørelse 2014/337/EU (ECB/2014/23) af 5. juni 2014
                  1
               , der omhandler en negativ rentesats, hvilket medfører en betalingsforpligtelse for indehaveren af indlånet over for den relevante nationale centralbank, herunder retten for den nationale centralbank til at debitere den relevante modparts konto i overensstemmelse hermed, eller af lignende afgørelser truffet af andre europæiske centralbanker, hvortil EUF-midler indbetales i henhold til artikel 22 i Rådets forordning (EU) 2015/323. Det skal i den forbindelse bemærkes, at Kommissionen endnu aldrig har anmodet medlemsstaterne om at godskrive EUF's regnskab eventuelle positive renter fra Den Europæiske Centralbank.
            
            
               2015/0213 (NLE)
            
            
               Forslag til
            
            
               RÅDETS FORORDNING
            
            
               om ændring af forordning (EU) 2015/323 af 2. marts 2015 om finansforordningen for 11. Europæiske Udviklingsfond
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Union og traktaten om Den Europæiske Unions funktionsmåde, 
            
            
               under henvisning til den interne aftale mellem repræsentanterne for Den Europæiske Unions medlemsstaters regeringer, forsamlet i Rådet, om finansiering af Den Europæiske Unions bistand i henhold til den flerårige finansielle ramme for perioden 2014-2020 i overensstemmelse med AVS-EU-partnerskabsaftalen samt om tildeling af finansiel bistand til de oversøiske lande og territorier, på hvilke fjerde del i traktaten om Den Europæiske Unions funktionsmåde finder anvendelse
                  2
                (i det følgende benævnt "den interne aftale"), særlig artikel 10, stk. 2,
            
         
         
            
               under henvisning til forslag fra Europa-Kommissionen,
            
            
               under henvisning til udtalelse fra Den Europæiske Revisionsret
                  3
               ,
            
            
               under henvisning til udtalelse fra Den Europæiske Investeringsbank for så vidt angår de bestemmelser, som vedrører denne
                  4
               , og
            
            
               ud fra følgende betragtninger:
            
            
               (1)Den 5. juni 2014 vedtog Den Europæiske Centralbank en afgørelse
                  5
               , der omhandler en negativ rentesats, hvilket medfører en betalingsforpligtelse for indehaveren af indlånet over for den relevante nationale centralbank, herunder retten for den nationale centralbank til at debitere den relevante modparts konto i overensstemmelse hermed. Andre europæiske centralbanker, hvortil EUF-midler indbetales i henhold til artikel 22 i finansforordningen for 11. Europæiske Udviklingsfond (i det følgende benævnt "11. EUF"), har truffet lignende afgørelser.
            
            
               (2)I henhold til artikel 22, stk. 3, i Rådets forordning (EU) 2015/323
                  6
                af 2. marts 2015 om finansforordningen for 11. Europæiske Udviklingsfond skal hver medlemsstat indbetale sit EUF-bidrag på en særlig konto benævnt "Europa-Kommissionen — Den Europæiske Udviklingsfond", som er oprettet hos den pågældende medlemsstats centralbank eller i den finansielle institution, som medlemsstaten har udpeget. 
            
            
               (3)Det bør præciseres, at disse særlige konti, der oprettes af medlemsstaterne i Kommissionens navn med henblik på deponering af EUF-bidrag, indtil der skal foretages betalinger, skal være vederlagsfri og rentefri. Formålet med denne bestemmelse er at forhindre tab på EUF-budgettet. Eventuelle gebyrer, der pålægges disse konti, vil svare til en reduktion af de midler, der til rådighed på EUF's budget. I den forbindelse bør negative renter ligeledes undgås, idet de har samme negative virkning som gebyrer. De berørte medlemsstater bør derfor kompensere EUF's budget for eventuelle gebyrer eller negative renter, der pålægges den EUF-konto, som de har oprettet i Kommissionens navn i henhold til artikel 22, stk. 3, i Rådets forordning (EU) 2015/323.
            
            
               (4)Forordning (EU) 2015/323 bør derfor ændres —
            
            
               VEDTAGET DENNE FORORDNING:
            
            
               Artikel 1
            
            
               Artikel 22 i forordning (EU) 2015/323 affattes således:
            
            
               "Artikel 22
            
            
               Betaling af trancherne
            
            
               1. Indkaldelser af bidrag skal først opbruge de beløb, som er fastsat for tidligere europæiske udviklingsfonde, det ene efter det andet.
            
            
               2. Medlemsstaternes bidrag udtrykkes i euro og betales i euro.
            
            
               3. Hver medlemsstat indbetaler det bidrag, der er omhandlet i artikel 21, stk. 7, litra a), på en særlig konto benævnt "Europa-Kommissionen — Den Europæiske Udviklingsfond", som er oprettet hos den pågældende medlemsstats centralbank eller i den finansielle institution, som medlemsstaten har udpeget. Bidragene bliver stående på disse særlige konti, indtil der skal foretages betalinger. Kommissionen bestræber sig på at fordele trækkene på de særlige konti således, at dens tilgodehavender på disse konti til enhver tid svarer til fordelingsnøglen i artikel 1, stk. 2, litra a), i den interne aftale.
            
            
               Hver medlemsstat indbetaler det bidrag, der er omhandlet i artikel 21, stk. 7, litra b), i denne forordning, i overensstemmelse med artikel 53, stk. 1.
            
            
               4. Den i stk. 3 omhandlede konto skal være vederlagsfri og rentefri. 
            
            
               5. Hver medlemsstat kompenserer Kommissionen for gebyrer eller negative renter, der pålægges denne konto, den første arbejdsdag i den anden måned efter den måned, hvor disse gebyrer eller negative renter er pålagt."
            
            
               Artikel 2
            
         
         
            
               Denne forordning træder i kraft på tredjedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  2014/337/EU: Den Europæiske Centralbanks afgørelse af 5. juni 2014 om forrentningen af indlån, saldi og beholdninger af overskudsreserver (ECB/2014/23) (EUT L 168 af 7.6.2014, s. 115).
               
               
                  
                     (2)
                  EUT L 210 af 6.8.2013, s. 1.
               
               
                  
                     (3)
                  EUT C […] af […], s. […].
               
               
                  
                     (4)
                  EUT C […] af […], s. […].
               
               
                  
                     (5)
                  2014/337/EU: Den Europæiske Centralbanks afgørelse af 5. juni 2014 om forrentningen af indlån, saldi og beholdninger af overskudsreserver (ECB/2014/23) (EUT L 168 af 7.6.2014, s. 115).
               
               
                  
                     (6)
                  EUT L 58 af 3.3.2015, s. 17.